Margrethe Vestager (RV), 2004-01-14:
Kan man trylle på 2 år?
Det er meget interessant, fordi trylleri jo ellers normalt bliver betragtet som noget, der kræver hurtighed og håndgreb for at skabe den illusion, man gerne vil fremkalde.
Jeg synes, det er nydeligt gjort, men det har ikke nogen særlig tæt relation til sandheden.
For sandheden er jo, at det, der tager tid, er at sætte mursten på mursten på mursten for at skabe tidssvarende boliger for ældre og handicappede og andre mennesker, der har brug for boliger i offentligt regi med de tilknyttede servicemuligheder, som vi gerne vil have.
Dermed er det jo også karakteristisk for det her område, at vi har lavet forlig på forlig. Vi har nedsat grundkapitalen, og det har vi gjort i den forrige regerings tid.
Den positive tilvækst i nybyggeriet, der måtte være,
mener jeg i vid udstrækning man må tilskrive både den forrige regering og det samarbejde, der har været mellem Folketingets partier bl.a. i satspuljesammenhæng.
Nu har vi tidligere hørt om, hvordan hønsene skraber.
Jeg synes også, man skal vurdere, hvor mange fjer man faktisk vil tage fra disse høns og pynte sig med, for de kan meget hurtigt vise at være lånte.
Det Radikale Venstre har faktisk været besnæret af Enhedslistens forslag.
Vi stemte imod det sidste gang, og det vil vi jo givetvis ende med at gøre igen, men vi har været meget besnæret af det, fordi det giver en mulighed for at vurdere, hvordan behovet faktisk er, og det kolossale problem i de diskussioner, vi har på det her område, er at vurdere behov.
På den måde, vi håndterer det på i øjeblikket, vil behovet altid afhænge af den visitationspraksis, man har i kommunerne, og visitationspraksis kan skrue op og ned for behovet alt efter de politiske beslutninger rundtomkring i landets kommuner.
Det er et problem for det fortsatte arbejde på det her område, at vi ikke har ventelister, og at vi ikke har ventetider, når man står på ventelisten, på området.
Derfor ser vi naturligvis frem til, at regeringen tager og laver en sammenhængende oversigt over, hvordan det står til i de enkelte kommuner, sådan at der ikke skal sidde studenteransatte og andre gode folk og folketingsmedlemmer med god tid og klikke sig ind på samtlige kommuners hjemmesider for at lægge sammen og trække fra og få sig et overblik, som gør, at vi skal stå og skændes om bilag hernede i Folketingssalen.
For det er klart, at det er vigtigt, at man kan se illusionens tykkelse rundtomkring, nemlig den illusionstykkelse, som ventelisterne lokalt vil være. Når vi nok vælger at stemme nej til Enhedslistens forslag, er det jo, fordi det igen vil skabe en illusion, en illusion om, at man faktisk kan stille sig på en venteliste, og at det vil være relevant, for sådan vil det jo ikke være - ligesom det såkaldt frie valg, som regeringen har gennemført, i lige så høj grad er en illusion.
Så længe der er den voldsomme mangel på boliger, vil det frie valg være en illusion.
Vi glæder os meget til at se regeringens tal for, hvor mange der har benyttet sig af det frie valg.
Vi tror ikke på, at det er væsentlig flere end dem, der benyttede sig af den samme mulighed under de daværende regler.
Vi arbejder, som vi også redegjorde for under sidste behandling af det her forslag, for flere boliger, men også for flere forskellige boformer, sådan at den gruppe, som ikke vil kunne visiteres til en offentlig plejebolig, vil få nogle andre muligheder for at bo sammen med andre, det være sig ældre eller yngre, som kan støtte dem i, at man måske kan få en anden livskvalitet end at bo i det parcelhus, man måske har boet i, mens børnene voksede op og man var aktiv på arbejdsmarkedet.
Vi synes, det er meget godt set af Enhedslisten at fremsætte det her forslag.
Det er helt afgørende for, at vi kommer videre i det store arbejde - som hidtil har været en fælles dagsorden for Folketingets partier - med flere ældreboliger, at vi får en realistisk vurdering af ventelisten, men også af ventetiden: Hvor lang tid går der egentlig, fra man har registreret et behov for at komme under mere beskyttede forhold, til det forhold faktisk kan indløses?
På den baggrund vil vi forholde os skeptiske, men konstruktive under udvalgsbehandlingen, og vi håber meget, at vi i den sammenhæng kan få nogle tal, som gør, at vi kan forholde os til, hvad behovet er.